Maties: Nog ŉ voorval ondersoek; MRK gryp inUniversiteit Stellenbosch. (Foto: Facebook) Die Universiteit Stellenbosch (US) se regsfakulteit ondersoek nog ŉ beweerde rassistiese voorval wat glo tydens ŉ dans plaasgevind het. Volgens berigte is ŉ Indiese student glo rassistiese aanmerkings toegesnou en beledig tydens die dans wat Donderdag plaasgevind het. Die fakulteit het gesê hoewel hy nog al die feite rakende die voorval moet vasstel, asook enige verwante dissiplinêre prosesse, veroordeel hy enige vorm van diskriminasie ten sterkste. Die regsfakulteit het ook gesê hy is erg ontsteld oor die voorval die afgelope naweek by Huis Marais waar ŉ student glo op ŉ medestudent se besittings geürineer het. Prof. Wim de Villiers, rektor en visekanselier van die US, het in ŉ videoboodskap gesê hy is werklik jammer oor die “pyn” wat die voorval tot gevolg gehad het. Volgens De Villiers sal dié soort gedrag nie deur die universiteit geduld word nie en is die hoofprioriteit om ŉ inklusiewe omgewing vir alle studente daar te stel. De Villiers het bevestig die betrokke student is Maandagoggend geskors en dat die skorsing van krag sal bly tot die ondersoek na die voorval afgehandel is. Hy het benadruk dat die behoorlike prosedures gevolg moet word en dat die saak prioriteit geniet. Die uitslag van die ondersoek word binne die volgende paar dae verwag. MRK gryp in ‘n Skermgreep uit die video. Die Menseregtekommissie (MRK) het bevestig dat hy klagtes rakende die voorval by Huis Marais ontvang het en nou ook die saak ondersoek. Adv. André Gaum, kommissaris van die MRK, het aan Newzroom Afrika gesê daar blyk ŉ prima facie-saak te wees en indien die bewerings waar is, was dit ŉ “gruwelike en veragtelike” voorval. “Die feite moet egter eers deur die kommissie bepaal word en ons doen ŉ beroep op almal om eers te wag tot die kommissie sy ondersoek voltooi het.” Die MRK moet nog met die betrokke studente in verbinding tree en Gaum het ŉ beroep op alle getuies gedoen om na vore te kom. ŉ Video van Sondag se voorval het soos ŉ veldbrand op sosiale media versprei. Die student op wie se besittings geürineer is, het besluit om ŉ strafregtelike klag teen die vermeende boosdoener aanhangig te maak. Dit volg nadat die student aanvanklik besluit het om die oortreder te vergewe, maar later van plan verander het toe sy pa hom oorreed het dat die student verantwoording vir sy dade moet doen. Talle politieke partye, organisasies en instansies het reeds die voorval veroordeel.